Det nordjyske folketingsmedlem Preben Bang Henriksen (V) forlader efter 14 år formandsposten i bestyrelsen i Kangamiut-koncernen i Dronninglund. Kangamiut Seafood er en af Danmarks største eksportører af frosne fisk og skaldyr. Årsagen til, at Preben Bang Henriksen forlader formandsposten i Kangamiut, er, at koncernen i en afviklingsperiode stadig køber fisk i Rusland, hvilket strider med folketingspolitikerens politiske arbejde, da EU har indført omfattende handelssanktioner mod Rusland i kølvandet på landets invasion af Ukraine. - Udfasningen af firmaets kontrakter vedrørende russiske leverancer af fisk tager tid, og i den mellemliggende periode vil jeg have svært ved at forene mit politiske virke med firmaets aktiviteter - også selv om indgåede kontrakter er under afvikling, siger Preben Bang Henriksen. - Det er træls Han har derfor meddelt aktionærerne, at han trækker sig fra bestyrelsen. - Det er træls, men det kan ikke være anderledes under de nuværende omstændigheder, siger Preben Bang Henriksen, der ikke ønsker at kommentere yderligere på, at han forlader bestyrelsen i Kangamiut.

Opsummering:
Den nordjyske koncern Kangamiut er ved at udfase sine russiske kontrakter, men det nordjyske folketingsmedlem mener ikke, at bestyrelsesposten er forenelig med det politiske virke.